चंडीगढ़। सेक्टर-31सी/डी के जैपनीज गार्डन में ट्राईसिटी का सबसे ऊंचा राष्ट्रीय ध्वज फहराया गया। 30.5 मीटर यानि 101 फुट ऊंचे पोल पर लगाए गए राष्ट्रीय ध्वज का रविवार को सांसद किरण खेर ने उद्घाटन किया। हाइट के हिसाब से यह देश का 65वां ऊंचा राष्ट्रीय ध्वज है। इसे स्थापित करने में नगर निगम के 20 लाख रुपए खर्च हुए हैं। राष्ट्रीय ध्वज फहराने से पूर्व सांसद किरण खेर ने पुलिस बैंड और फोर्स का निरीक्षण किया।
इसके बाद सांसद ने राष्ट्रीय ध्वज के तीन कलर का महत्व बारे जानकारी दी। इस मौके पर मेयर आशा जसवाल, निगम कमिश्नर बी पुरुषार्थ और एयर फोर्स के ऑफिसर भी मौजूद थे। निगम कमिश्नर बी पुरुषार्थ ने कहा कि देश आजाद होने पर राष्ट्रीय ध्वज 22 जुलाई 1947 को गठित असेंबली की मीटिंग में अडॉप्ट किया गया। राष्ट्रीय ध्वज हमें देश की आजादी की याद दिलाता है।
एजेंडे पर ऑब्जेक्शन लगा तो परमिशन लेकर आए
जैपनीज गार्डन में 101 फुट ऊंचे राष्ट्रीय ध्वज लगाने का दो साल पहले एरिया काउंसलर देवेश मोदगिल की ओर से हाउस मीटिंग में एजेंडा लाया गया था। तब मोदगिल का फरवरी 2015 में सत्तापक्ष कांग्रेसी काउंसलर ने यह कहकर ऑब्जेक्शन लगाने का प्रयास किया कि पहले एयरफोर्स और सिविल एयरपोर्ट अथॉरिटी से परमिशन लें। फिर इसका एजेंडा हाउस में लाया जाए।
कांग्रेसी काउंसलर का साथ भाजपा के कई काउंसलर ने भी दिया। इसलिए राष्ट्रीय ध्वज का एजेंडा टल गया था। लेकिन देवेश मोदगिल ने एयरफोर्स और सिविल एयरपोर्ट अथॉरिटी से संपर्क करके 101 फुट ऊंचे राष्ट्रीय ध्वज को जापानी गार्डन में लगवाने की परमिशन हासिल की और फिर इसे फरवरी 2016 में हाउस में अप्रूव करवाया। झंडे के आसपास रंग-बिरंगी लाइट लगी हैं, ताकि रात को भी लाइटिंग से फ्लैग रंग-बिरंगा दिख सके।
hin_Deva hin_Deva hin_Deva hin_Deva hin_Deva